**COMUNICAT DE PRESĂ**

Ref: **Platformă comunală de depozitare a gunoiului de grajd pentru fermierii din județul Giurgiu finanțată de Ministerul Mediului, Apelor și Pădurilor și Primăria comunei Stăneşti**

*București, 14 iulie 2022*

Depozitarea gunoiului de grajd direct pe pământ este una dintre principalele surse de poluare cu nitrați a apelor. Investițiile în platformele comunale de depozitare a gunoiului de grajd rezolvă această problemă, prin facilitarea accesului la capacități de stocare şi utilizare ulterioară a mraniţei rezultate.

În comuna Stăneşti, judeţul Giurgiu, a fost dată în folosință o nouă platformă comunală, finanțată de Ministerul Mediului, Apelor și Pădurilor (MMAP) prin proiectul „Controlul Integrat al Poluării cu Nutrienți”.

Cu o capacitate de 2.403 mc/an și o valoare totală a investiţiei de 1.989.391 de lei, din care MMAP a asigurat peste 1.868.038 de lei, aceasta vine în sprijinul gospodarilor UAT Stăneşti care a contribuit cu aproximativ 121.353 de lei. Exploatarea efectivă a platformei va fi stabilită prin Hotărâre a Consiliului Local.

Compostul rezultat (mranița) va putea fi valorificat prin vânzare, împrăștiere pe terenurile agricole sau, în funcție de contractul încheiat cu fermierii, va putea fi returnat acestora pentru uz propriu. În plus, echipamentele primite - un tractor, două remorci, un încărcător frontal, o mașină de împrăștiat compostul și o cisternă vidanjă - vor asigura un management corect în vederea colectării, manevrării, compostării și a împrăștierii gunoiului de grajd.

Această comună se alătură localităţilor Colibaşi şi Schitu, din judeţul Giurgiu, care au beneficiat de investiţii similare, asigurându-se astfel condițiile necesare pentru depozitarea corectă şi avantajoasă a bălegarului, conform Codului de Bune Practici Agricole.

*Proiectul „Controlul Integrat al Poluării cu Nutrienți” este parte a demersurilor Guvernului României de asigurare a implementării Directivei Nitrați, prin care se urmărește reducerea poluării cu nutrienți din surse agricole. Proiectul este în a doua fază, cea de finanțare adițională, prin care vor fi finanțate peste 80 de comunități locale.*

**DIRECȚIA COMUNICARE**